Tashkent City hududida qurilayotgan binolarning birida qurilish jihozlari saqlanayotgan 15 kv. metr maydonda yong‘in sodir bo‘ldi. Bu haqda Favqulodda vaziyatlar vazirligi xabar qildi. Qayd etilishicha, bugun, 4 noyabr kuni, soat 15:37da Toshkent shahar FVB dispetcherlik xizmatiga Shayxontohur tumani Furqat ko‘chasida qurilish ishlari olib borilayotgan Tashkent City’ning 7-lotida 6 qavatli yangi qurilayotgan bino 3-qavatida ishchilarning vaqtincha foydalanayotgan omborxonasida yong‘in sodir bo‘lganligi to‘g‘risida xabar kelib tushgan. Mazkur holat yuzasidan shahar FVB yong‘in o‘chirish ekipaji soat 15:42da voqea joyiga yetib borib, yong‘in soat 15:52da to‘liq bartaraf etilgan. Yong‘in oqibatida 15 kv. metr maydonda ustalarning qurilish jihozlari zarar ko‘rgan. Yong‘indan jarohat olgan hamda vafot etgan fuqarolar yo‘q, deyiladi ma’lumotda.